Hlien na prieduškach
Dobrý večer chcem sa spýtať či sa môže kombinovať liek mucosolvan long efect 20 tab. Spolu s liekom solmucol? Mám hlien na prieduškach s vlhkým kašľom bez teploty a bez bolesti
Dobrý deň,
Ďakujeme za vašu otázku. Medzi liekmi Mucosolvan Long Effect a Solmucol nedochádza k vzájomnému ovplyvňovaniu účinku, no túto kombináciu vám neodporúčam. Oba z uvedených liekov patria medzi mukolytiká - lieky, ktoré pomáhajú riediť a skvapalňovať hustý hlien pri ochoreniach dýchacích ciest, a tým uľahčujú jeho vykašliavanie. Sú vhodné na liečbu ochorení, ktoré sú sprevádzané vlhkým produktívnym kašľom. Pri súčasnom užívaní týchto liekov by mohlo nastať zosilnenie účinku.
Na liečbu vám odporúčam si vybrať jeden zo spomínaných liekov, ktoré užívajte podľa informácií uvedených v príbalovom letáku (dávka je závislá od veku).
Ak nenastane zlepšenie zdravotného problému do 7 dní, prípadne sa objavia iné ťažkostí, je potrebné navštíviť lekára, ktorý vykoná potrebné vyšetrenia.
Prajem skorú úľavu od ťažkostí.
S pozdravom
Mgr. Tamara Jakúbeková